Vplyvy na podnikateľské prostredie

Vplyvy na podnikateľské prostredie	

3.1. Ktoré podnikateľské subjekty budú predkladaným návrhom ovplyvnené a aký je ich počet?
	Predmetným návrhom sa zavádza nová právna forma obchodnej spoločnosti, jednoduchá akciová spoločnosť (JAS). Prostredníctvom novej formy obchodnej spoločnosti je možné podnikať vo všetkých odvetviach, nie je obmedzená na konkrétnu kategóriu podnikateľských subjektov. Predkladateľ očakáva značný záujem podnikateľov o túto právnu formu a vysoký prílev investícií.

3.2. Aký je predpokladaný charakter a rozsah nákladov a prínosov?
	Vo vzťahu k existujúcim podnikateľským subjektom návrh nepredpokladá vznik nových nákladov. JAS ako nový typ kapitálovej obchodnej spoločnosti bude predstavovať alternatívu pre súčasné podnikateľské subjekty. Zohľadňuje aktuálne požiadavky podnikateľského prostredia, najmä finančných investorov, ktorí chcú podiel v spoločnosti držať skôr len ako zabezpečenie ich investície. JAS v sebe kombinuje prvky spoločnosti s ručením obmedzeným a akciovej spoločnosti pri súčasnom zavedení nových flexibilných inštitútov.
 	
3.3. Aká je predpokladaná výška administratívnych nákladov, ktoré podniky vynaložia v súvislosti s implementáciou návrhu?	Na súčasné podniky navrhovaná právna úprava nebude mať žiaden vplyv. 

3.4. Aké sú dôsledky pripravovaného návrhu pre fungovanie podnikateľských subjektov na slovenskom trhu (ako sa zmenia operácie na trhu?)
	Návrh má ambíciu zatraktívniť vstup investorov na slovenský trh a uľahčiť realizáciu investícií do začínajúcich podnikov.	

3.5. Aké sú predpokladané spoločensko–ekonomické dôsledky pripravovaných regulácií?
	Návrh je spôsobilý založiť pozitívny vplyv v podnikateľskom prostredí v SR, najmä z pohľadu investorov. Predpokladá sa priamy vplyv na výšku realizovaných investícií vzhľadom na vysokú mieru flexibility vzťahov medzi akcionármi a zavedenie garancií pre investorov. Konkrétne výhody JAS sú najmä:
-	hodnota základného imania na úrovni 1 eura,
-	menovitá hodnota akcií v eurocentoch,
-	možnosť vydávania rôznych druhov akcií, s ktorým sú spojené rôzne osobitné práva,
-	možnosť uzatvorenia neverejnej akcionárskej zmluvy (právo pridať sa k prevodu akcií, právo požadovať prevod akcií a právo požadovať nadobudnutie akcií),
-	možnosť rozhodovať na valnom zhromaždení per rollam,
-	možnosť zrušenia spoločnosti z dôvodov uvedených v zakladateľskej zmluve/listine/stanovách.